Politiet satser på elbiler – også selv om nogle bliver køresyge

Nu rykker elbilerne også ind i politiets daglige beredskab. Efter mere end et års testkørsel i fire politikredse har politiet besluttet, at elbiler fremover skal kunne vælges på lige fod med de klassiske dieselpatruljevogne – selv om forsøget har afsløret en uventet bivirkning: køresyge under udrykning.

I alt ti el-patruljebiler har været i drift i Midt- og Vestjyllands Politi, Østjyllands Politi, Københavns Vestegns Politi og Københavns Politi. Her har betjente kørt elbil i alle tænkelige situationer – fra almindelig patruljekørsel til udrykning med blå blink. Erfaringerne bygger på analyser af omkring 300.000 kilometers reel patruljekørsel.

Ifølge politiet er konklusionen klar: Elbiler kan løse en stor del af opgaverne uden problemer.

– Vi har testet 10 Volkswagen ID.4 på alle leder og kanter – alt fra rækkevidde og acceleration til pladsforhold. En stor del af vores patruljekørsel kan elbiler klare lige så godt som de patruljebiler, vi kører i i dag, siger politiinspektør Jens Yndgaard fra Rigspolitiets Center for Flåde- og Materielstyring.

Rækkevidde var frygten – men sjældent et problem

Skepsis blandt betjentene var der nok af, da forsøget gik i gang. Især rækkevidde og ladetid var på forhånd udpeget som potentielle benspænd i en travl hverdag. Men i praksis viste det sig sjældent at være et reelt problem.

Langt de fleste patruljebiler kører under 400 kilometer på en dag, og her har elbilerne kun i få tilfælde sat begrænsninger for opgaveløsningen. Samtidig byder eldrift på fordele som hurtig acceleration og lavere støjniveau – kvaliteter, der faktisk kan være en fordel i politiarbejdet.

– Det er lidt snakken om gynger og karruseller. På nogle parametre er elbilen bedre, på andre er den fossile bil stadig stærkere, siger Jens Yndgaard.

Køresyge under udrykning giver nye spørgsmål

Forsøget har dog også afsløret en mere uventet udfordring. Flere brugere – typisk passagerer – har rapporteret om køresyge, særligt under udrykningskørsel i elbilerne. Den kraftige og meget direkte acceleration, kombineret med hyppige opbremsninger, kan påvirke kroppen anderledes end i traditionelle biler.

Derfor har politiet nu indledt et samarbejde med Gødstrup Regionshospital for at blive klogere på årsagerne – og på mulige løsninger.

– De foreløbige tilbagemeldinger peger på, at køresygen kan mindskes med viden og træning. Vores vurdering er derfor, at det ikke bliver en generel hindring for brugen af elbiler i beredskabet, siger Jens Yndgaard, men understreger, at forskningen stadig er i gang.

Grøn omstilling – men ikke gratis

Politiet er allerede godt i gang med den grønne omstilling. Mange administrative køretøjer kører i dag på el, og beslutningen om også at åbne for elbiler i beredskabet er et naturligt næste skridt. Men det er ikke uden omkostninger.

Operative politibiler er fritaget for registreringsafgift, og det betyder, at elbiler paradoksalt nok kan være dyrere i indkøb for politiet end dieselbiler – selv om de ofte er billigere for private. Dertil kommer investeringer i ladeinfrastruktur og nødstrømsløsninger, så bilerne også kan lades under strømsvigt.

Til gengæld peger erfaringerne på lavere driftsomkostninger, som kan opveje en del af merprisen over tid.

Politiet satser på elbiler – også selv om nogle bliver køresyge